Natuurbewaarder Ian Player oorledeGary en Ian Player Die bekende natuurbewaarder dr. Ian Player, broer van golfspeler Gary Player, is Sondag in die Karkloof-vallei in KwaZulu-Natal oorlede, het die Wildernis-stigting gesê. “Player (87) is omstreeks 12:00 vreedsaam oorlede na ŉ kort siekte,” het die organisasie in ŉ verklaring gesê. “Hy het sy lewe toegewei aan natuurbewaring en veral die bewaring van renosters.” Gerugte oor Player se afsterwe het Vrydag die ronde gedoen toe Gary op Twitter geskryf het: “My geliefde broer Ian het sy kano op die rivier van die lewe laat vaar en hy sal binnekort na die anderkant geneem word. Ek gaan jou mis. Liefde.” Project Rhino KZN se woordvoerder, Sheelagh Antrobus, het kort daarna bevestig die twiet was ŉ misverstand. Player, wat daarvoor bekend staan dat hy die witrenosters van uitsterwing in KwaZulu-Natal in die 1950’s gered het, het verlede Donderdag ŉ beroerte gehad. Hy het op talle parkerade gedien tydens sy leeftyd, insluitend SANParke. Hy het ook ŉ aantal bewaringsorganisasies op die been gebring en boeke geskryf, insluitend een wat sy passie vir kanovaart beskryf, Men, Rivers and Canoes, en ŉ biografie genaamd Into the River of Life. Hy word oorleef deur sy vrou, twee seuns en ŉ dogter.